Astrobiologia
Astrobiologia (tai eksobiologia) on monitieteellinen tutkimusala, joka tutkii elämän syntyä ja kehitystä, elämän biokemiallista perustaa, planeettakuntien olosuhteita, elämän mahdollisuuksia muilla taivaankappaleilla, planeettoja omassa aurinkokunnassamme, eksoplaneettoja sekä nolla-gravitaatioon liittyviä biologisia ja lääketieteellisiä kysymyksiä. Sen keskeisiin ongelmiin kuuluu muun muassa elämän edellytysten tutkiminen Maan ulkopuolella. Astrobiologian tutkimuksessa käytetään tähtitieteen ja biologian lisäksi fysiikan, kemian, biokemian, meteorologian, geologian ja matematiikan menetelmiä.
Embryologia
Embryologia eli alkiokehitysoppi (kr. "embryo", alkio, kr. "logos", oppi) on eliön alkiokehitystä tutkiva anatomian ja kehitysbiologian haara. Perinteisesti embryologian käsite on liittynyt alkion tai sikiön rakenteelliseen kehitykseen, mutta nykyään embryologisen tutkimuksen painopiste lienee enemmän kehityksen solu- ja molekyylibiologisissa mekanismeissa eli embryologisessa kehitysbiologiassa.